**The Allman Brothers Band** je americká rocková skupina, ktorú založili v roku 1969 bratia Duane (gitary) a Gregg (spev, organ, autor piesní) Allmanovci. Spolu s nimi pri vzniku kapely boli: Dickey Betts (sólová gitara, spev, autor piesní), Berry Oakley (basová gitara), Butch Trucks (bicie nástroje) a Jai Johanny "Jaimoe" Johanson (bicie nástroje). Aj keď sú považovaní za zakladateľov južanského rocku v svojej produkcii hojne využívali aj ďalšie žánre, hlavne blues, džez a country music. Počas koncertných vystúpení radi hrajú inštrumentálne party s rozsiahlymi improvizáciami.

Ich prvé dva štúdiové projekty komerčne neboli úspešnými, no ich koncertný album z roku 1971, ktorý vydali pod názvom *At Fillmore East* sa stal ich prelomovým projektom. Tento album, ktorý obsahuje rozšírené verzie skladieb „In Memory of Elizabeth Reed" a „Whipping Post", býva označovaný za jednu z najlepších koncertných nahrávok. Krátko po jeho vydaní bol pri motocyklovej nehode zabitý jeden z lídrov kapely, Duane Allman. Nasledujúci štúdiovo-koncertný dvojalbum, *Eat a Peach*, ktorý upevnil ich popularitu, kapela nahrala a vydala v roku 1972 na jeho počesť. Po smrti basgitaristu, Berryho Oakleya, ktorý zomrel v tom istom roku, kapela nahrala ďalší album *Brothers and Sisters* (vydaný v roku 1973) s klávesistom Chuckom Leavellom a basgitaristom Lamarom Williamsom, ktorý spolu s hitovým singlom „Ramblin' Man" dostal skupinu na čelo rockovej hudobnej scény 70. rokov 20. storočia. V kapele nastali krátko na to vnútorné nezhody, ktoré v roku 1976 skončili jej rozpadom. Spolu s niektorými personálnymi zmenami sa ich činnosť v závere dekády obnovila a znovu sa rozpadli v roku 1982.

K ďalšej reforme skupiny došlo v roku 1989, kedy vydali sériu nových albumov, podporovaných koncertnými šnúrami. Koncom 90. rokov dochádzalo v kapele k ďalším personálnym zmenám, ktoré vyvrcholili odchodom Dickeya Bettsa. Po roku 2000 spolu s basgitaristom Oteilom Burbridgeom a hráčmi na gitaru, Warrenom Haynesom a Derekom Trucksom bola skupina stabilná a preslávila sa sériami jarných vystúpení v newyorskom Beacon Theatre. Medzi rokmi 1971 až 2005 mala skupina jedenásť zlatých a päť platinových albumov, a v roku 1995 bola uvedená do Rokenrolovej siene slávy. Časopis *Rolling Stone* skupinu v roku 2004 umiestnil na 52. miesto svojho zoznamu stovky najlepších umelcov všetkých čias.

Skladba "Jessica" je ústrednou mélodiou motoristického programu "Top Gear" od BBC.

V januári roku 2014 Warren Haynes a Derek Trucks oznámili, že koncom roka od skupiny Allman Brothers Band odchádzajú. Neskôr v tom istom mesiaci Gregg Allman dodal, že po tomto odchode kapela ukončí svoje koncertné účinkovanie.

Diskografia
-----------

* 1969 – *The Allman Brothers Band*
* 1970 – *Idlewild South*
* 1971 – *At Fillmore East*
* 1972 – *Eat a Peach*
* 1973 – *Brothers and Sisters*
* 1975 – *Win, Lose or Draw*
* 1976 – *Wipe the Windows, Check the Oil, Dollar Gas*
* 1979 – *Enlightened Rogues*
* 1980 – *Reach for the Sky*
* 1981 – *Brothers of the Road*
* 1990 – *Seven Turns*
* 1991 – *Shades of Two Worlds*
* 1992 – *An Evening with the Allman Brothers Band: First Set*
* 1994 – *Where It All Begins*
* 1995 – *An Evening with the Allman Brothers Band: 2nd Set*
* 2000 – *Peakin' at the Beacon*
* 2003 – *Hittin' the Note*
* 2004 – *One Way Out*

Referencie
----------

1. ↑   *RIAA* [online]. RIAA, [cit. 2012-02-27]. Dostupné online.
2. ↑   *The Immortals* [online]. Rolling Stone, [cit. 2012-04-10]. Dostupné online. Archivované 2009-05-17 z originálu.
3. ↑  Doyle, Patrick (January 8, 2014). "Warren Haynes and Derek Trucks Leaving Allman Brothers Band", *Rolling Stone*. Retrieved March 8, 2014.
4. ↑  "Gregg Allman Says the Allman Brothers Will Stop Touring After 2014" Archivované 2014-07-08 na Wayback Machine, *Relix*, January 28, 2014. Retrieved January 28, 2014.

Iné projekty
------------

Commons
* Spolupracuj na Commons Commons ponúka multimediálne súbory na tému **The Allman Brothers Band**

Zdroj
-----

*Tento článok je čiastočný alebo úplný preklad článku The Allman Brothers Band na anglickej Wikipédii.*